Poetin aanvaar oorwinning in Rusland-verkiesingRusland se president Wladimir Poetin (18 Maart 2018) Foto: AP Photo/Alexander Zemlianichenko Owerhede berig ŉ groot persentasie kiesers het aan die presidensiële verkiesing deelgeneem en dit sal waarskynlik vir Wladimir Poetin ŉ vierde termyn in die amp verseker. Rusland het ŉ breedvoerige verkiesing gehou – van die Noordpool tot die Internasionale Ruimtestasie het persone hul ondersteuning vir Poetin gewys. Sy verkiesingstermyn strek tot 2024. Poetin se opponente op Sondag se stembrief sluit ŉ nasionalis, ŉ kommunis en twee liberale in. Die aktivis Alexei Navalny is vroeër verbied om op die stembrief te verskyn. Poetin het skaars enige verkiesingsveldtog gehou, tog blyk ŉ algehele oorwinning seker te wees. Vroeë aanduidings wys dat Poetin 72.1% van die stemme ontvang het met 22.6% van die stembriewe wat reeds getel is, aldus die Sentrale Verkiesingskommissie in Rusland. Tweede is die kommunistiese party se kandidaat, Pavel Grudinin met 15.6%. Die Verkiesingskommissie het gesê teen 18:00 (plaaslike tyd) het ongeveer 59.9% van die kiesers reeds gestem – net meer as die persentasie van die 2012-verkiesing. Verskeie plakkate het in stede in Rusland gepryk met die woorde: “Jou land, ons president, ons keuse!” In sommige stede was openbare vervoer Sondag gratis en volgens sosiale media het afgeleë gebiede ook gratis kos aangebied by stempunte. Poetin het by die Russiese Akademie vir Wetenskap in Moskou gestem. Op die vraag oor watter uitslag hy graag sal wil sien, het hy gesê: “Enigeen wat my die reg gee om die pligte van president uit te voer.” Rusland se openbare uitsaaier het beeldmateriaal gewys van rye Russiese strandgangers wat in Thailand stem, ma’s wat by die kraaminrigting stem en ŉ helikopter wat stembriewe in die Arktiese Oseaan aflewer. ŉ Rus op die Internasionale Ruimtestasie het ook gestem.